আল বাসুল ইসলামি
আল বাসুল ইসলামি (আরবি: البعث الإسلامي) দারুল উলুম নদওয়াতুল উলামা থেকে প্রকাশিত একটি আন্তর্জাতিক মাসিক আরবি ম্যাগাজিন। ১৯৫৫ সালে এটি প্রতিষ্ঠা করেন সৈয়দ মুহাম্মদ আল হাসানি। ম্যাগাজিনটির বর্তমান সম্পাদক সাঈদুর রহমান আজমি নদভি। প্রকাশের অল্প সময়ের ব্যবধানে ম্যাগাজিনটি জনপ্রিয়তা অর্জন করে। ভারতে আরবি সাহিত্যের প্রচার, আরব বিশ্ব ও ভারতের মধ্যে সেতুবন্ধন সহ সমগ্র বিশ্বে ইসলামি চিন্তাধারার প্রচার-প্রসারে এটি গুরুত্বপূর্ণ ভূমিকা পালন করে যাচ্ছে। প্রথমে ম্যাগাজিনটির কার্যালয় ছিল সৈয়দ মুহাম্মদ আল হাসানির বাসায় এবং সম্পাদনা পরিষদের সদস্য ছিল মাত্র ৪ জন। সৈয়দ মুহাম্মদ আল হাসানি, সাঈদুর রহমান আজমি নদভি, মুহাম্মদ ইজতেবা নদভি ও ড. রশিদ নদভি। ১৯৬০ সালে এর কার্যালয় দারুল উলুম নদওয়াতুল উলামার ক্যাম্পাসে স্থানান্তরিত হয় এবং তারপর থেকে এটি নিয়মিত প্রকাশিত হয়ে আসছে।